E-pos uit Winnipeg, Kanada
JY LEES NOU E-pos uit Winnipeg, Kanada
In Winnipeg op die Manitoba Prairies, tuiste van Hildebrandt en Mervin van der Spuy, hoor Suid-Afrikaners in die feestyd weer 'n Afrikaanse Kersboodskap
VERTEL VAN JUL KERSFEES. Die gesindheid van Kersfees - om te gee - word sterk uitgeleef hier in die prêries (die sg. Bible Belt). Buitelandse studente word liefdevol ingeneem en getrakteer op 'n Kersete aan huis. Oukersaand word 'n kersligdiens met goeie Kersopvoerings, musiek en sang gehou en daarna word gekuier.
DIS NATUURLIK 'N WIT KERSFEES. Ja, dis 'n gegewe. Snags, wanneer die maan op die sneeu skyn, is dit soms só lig dat ons partykeer wakker word daarvan. Dis 'n bekoring wat moeilik beskryf kan word. Hier is Kersfees 'n fees van liggies en sommige huise en strate is só opgetooi dat motors buffer teen buffer ry om te kyk - 'n liggieroete word selfs in die koerant gepubliseer.
HOE HET JULLE AANGEPAS? Ons het 5 jaar gelede hier geland in 'n wintersprokiesland van -25°C vanaf sonnige SA waar dit 25°C was. 'n Kollega het haar woonstel met Kersboom en al vir ons beskikbaar gestel - met 24-uur-hoëspoed-internet om kontak te behou met familie en vriende, kos én muntstukke vir die wasoutomaat! Mervin se verjaardag 'n paar dae later is gevier met 'n koek en kersies. Die eerste winter het dit ons minstens 'n kwartier geneem om ons "buite-klere" aan te trek. Dan was ons sopnat gesweet van al die warm klere in die verwarmde huis. Nou doen ons dit in sowat 2 minute.